*Må ikke forveksles med fotograf Daniel Georg Nyblin (1826-1910).*

Helsingfors gamle jernbanestasjon, fotografert av Daniel Nyblin (1893)
**Carl Petter Daniel Dyrendahl Nyblin** (født 30. juni 1856 i Drammen, død 19. juli 1923 i Helsingfors) var en norsk fotograf som det meste av livet bodde og virket i Helsingfors i Finland. Han var i sin tid Finlands viktigste og en av landets mest produktive fotografer.

Nyblin var sønn av skulptøren Carl Petter Dyrendahl Nyblin. Etter utdannelse ved Norges geografiske oppmålings fotoatelier i Kristiania og en periode som fotograf i Drammen, flyttet Daniel Nyblin i 1875 til Helsingfors, der han ble ansatt hos fotograf Charles Riis. I 1877 etablerte Nyblin sitt eget fotoatelier. Senere startet han filialer i Vyborg, Åbo, Björneborg og Vasa. Nyblin solgte også kameraer og fotografiutstyr, og etter at amatørfotografering på 1880-tallet ble mer vanlig, etablerte han i 1890 en egen butikk som solgte slikt utstyr.

Han var i 1889 en av initiativtakerne til Fotografiamatörklubben i Helsingfors (senere Amatörfotografklubben i Helsingfors), der han deltok som lærer og foreleser. I tillegg til portretter og en del landskapsfotografier, laget han blant annet fotografiske reproduksjoner av kunstverk. Han fotograferte også teateroppsetninger. Nyblin drev i tillegg med klassisk billedkunst, han var maler, og laget i 1885 et minnesmerke over finskekrigen som ble reist i Juthas i Nykarleby.

Nyblin tok initiativet til Finlands fotografers förbund i 1897, men hadde vel så stort hjerte for amatørfotografene som for de profesjonelle fotografene. I 1903 var han organisator for den første fotografiutstillingen på Finlands nasjonalgalleri Ateneum, der både profesjonelle og amatørfotografer deltok. Han var redaktør for Fotografiamatörklubbens tidsskrift Fotografiskt Allehanda fra 1901 til det ble nedlagt i 1905, og fortsatte deretter med sitt eget Nyblins magasin / Nyblinin tietolipas i 1906-10.

I 1904 omdannet han ateliervirksomheten og trakk seg ut av forretningsdriften. Han fortsatte imidlertid å fotografere. Fotoatelieret er ennå i 2015 i familiens eie.

Inspirert: Alfred Nybom, Emmi Fock, A. J. Tenhovaara.

Referanser
----------

1. ↑   Biografiskt lexikon för Finland, «Daniel Nyblin», Biografisk leksikon for Finland ID 4764-1416928957370[Hentet fra Wikidata]
2. ↑   Autorités BnF, BNF-ID 15352838s, data.bnf.fr, besøkt 10. oktober 2015[Hentet fra Wikidata]
3. ↑   Artists of the World Online, AKL Online kunstner-ID 00324693[Hentet fra Wikidata]
4. ↑   Gemeinsame Normdatei, GND-ID 121676633, besøkt 14. oktober 2015[Hentet fra Wikidata]
5. ↑   Autorités BnF, data.bnf.fr, besøkt 10. oktober 2015[Hentet fra Wikidata]
6. ↑   Union List of Artist Names, ULAN 500107668, besøkt 9. oktober 2017[Hentet fra Wikidata]
7. ↑   Find a Grave, Find a Grave 46670897, besøkt 7. november 2017[Hentet fra Wikidata]

Kilder
------

* Biografiskt lexikon för Finland: Daniel Nyblin (besøkt 13. september 2015)
* Uppslagsverket Finland: Daniel Nyblin[*død lenke*] (besøkt 13. september 2015)
* Atelier Nyblin: Historia (besøkt 13. september 2015)
* Finlands Fotografiske Museum: Daniel Nyblin (besøkt 13. september 2015)

Eksterne lenker
---------------

* (en) Daniel Nyblin – kategori av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Lokalhistoriewiki **·** Uppslagsverket Finland **·** Biografiskt lexikon för Finland **·** Historisk befolkningsregister **·** NMFF **·** Kunstindeks Danmark **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** ULAN **·** KulturNav
 |